“PT Maxnitron” จัดแข่งรถยนต์ “สตรีท เซอร์กิต” ริมอ่าวประจวบฯ 19 -23 ม.ค.นี้
“PT Maxnitron” พร้อมจัดแข่งรถยนต์ทางเรียบ “PT Maxnitron Racing Series 2021” ในรูปแบบ “สตรีท เซอร์กิต” สนามแข่งเลียบเขาช่องกระจกและชายทะเลอ่าวประจวบคีรีขันธ์ ระยะทาง 2.3 กม. ระหว่างวันที่ 19 -23 มกราคม 65
20 ม.ค. 2565

นายศิลป์ ธีรนิติ กรรมการผู้จัดการ บริษัท เอส 63 โปรเจค ในฐานะประธานจัดการแข่งขันรถยนต์ทางเรียบ “PT Maxnitron Racing Series 2021” ชิงถ้วยพระราชทานสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ในรุ่น SIAM GT เปิดเผยว่า ตามที่บริษัทฯ กำหนดจัดการแข่งขันรถยนต์ทางเรียบ รายการ “PT Maxnitron Racing Series 2021” สนามที่ 4-5 เพื่อทำการเปิดสนาม ที่สนาม สนาม พีที ประจวบ เซอร์กิต จังหวัดประจวบคีรีขันธ์ ในรูปแบบ “สตรีท เซอร์กิต” สนามแข่งเลียบชายทะเลอ่าวประจวบคีรีขันธ์และเขาช่องกระจก ในวันที่ 29 กันยายน – 3 ตุลาคม 2564 แต่เนื่องจากสถานการณ์การแพร่ระบาดของโควิด-19 จึงต้องเลื่อนการแข่งขัน มาจัดในวันที่ 19-23 มกราคม 2565 แทน นับเป็น 2 Race สุดท้ายที่ทุกคนรอคอย
สำหรับการแข่งขันรถยนต์ทางเรียบ PT Maxnitron Racing Series 2021 ครั้งนี้ ใช้เส้นทางถนนเลียบชายทะเลอ่าวประจวบคีรีขันธ์และเขาช่องกระจก ที่กำหนดไว้เดิม ทิศทางการแข่งตามเข็มนาฬิกา (วนขวา) ระยะทางประมาณ 2.30 กิโลเมตร มีเส้นทางโค้งทั้งสิ้น 15 โค้ง แต่ละโค้งจะมีลักษณะเฉพาะตัว ซึ่งนักแข่งรถต้องมีพื้นฐานและทักษะการขับขี่ที่ยอดเยี่ยม
ทั้งนี้การแข่งขัน “PT Maxnitron Racing Series 2021” สนามที่ 4-5 จัดการแข่งขันภายใต้มาตรการป้องกันการแพร่ระบาดเชื้อไวรัสโควิด-19 ตามคู่มือการปฏิบัติในการจัดกิจกรรมด้านการกีฬาประเภท Motorsports โดยผู้ร่วมงานทุกคน ต้องลงทะเบียนผ่านแอปพลิเคชั่น “ไทยชนะ”, ตรวจวัดอุณหภูมิ สวมหน้ากากอนามัยและตรวจ ATK ทุก 72 ชั่วโมง  เพื่อให้การแข่งขันปลอดภัยมากที่สุด
“การแข่งขันรถยนต์ทางเรียบ เป็นกีฬาในระดับประเทศที่ได้รับความนิยมจากนักแข่งชั้นนำ โดยมีนักท่องเที่ยวทั้งชาวไทยและชาวต่างชาติให้ความสนใจจำนวนมาก โดยเชื่อมั่นว่า “PT Maxnitron Racing Series 2021″ ณ สนาม พีที ประจวบ เซอร์กิต จังหวัดประจวบคีรีขันธ์ จะเป็นรายการแข่งขัน ที่มีส่วนช่วยพัฒนาวงการมอเตอร์สปอร์ตของไทยให้ก้าวสู่ระดับสากล , ช่วยสร้างนักแข่งหน้าใหม่จากมือสมัครเล่น สู่การเป็นนักกีฬาแข่งรถอาชีพในระดับสากลต่อไปในอนาคต” นายศิลป์ กล่าว